**Oda** (aiemmin **Kolonial**) on norjalainen verkkokauppa, joka on erikoistunut elintarvikkeiden ja muiden päivittäistavaroiden kotiintoimitukseen valikoiduilla kaupunkialueilla. Automaattivarastoihin perustuvassa liiketoimintamallissa tilaukset tehdään älypuhelinsovelluksella tai verkkosivujen kautta, minkä jälkeen robotit keräävät kunkin asiakkaan verkossa tekemät ostokset laatikoihin. Toimitukset jaetaan tilaajien osoitteisiin pakettiautoilla tietotekniikan reitittämänä ja aikatauluttamana. 

Norjassa Oda on yltänyt yli 70 prosentin markkinaosuuteen ruoan kotiinkuljetuksissa.

Oda Suomessa
------------

Oda aloitti Suomen pääkaupunkiseudulla vuoden 2022 tammikuussa, mutta lopetti kesäkuussa 2023 kuluttajaliiketoimintansa kannattamattomana rahoitusmarkkinoiden muututtua äkillisesti.

Oda teki Suomessa vuonna 2022 ison lanseerauskampanjan teemoilla "Sehän kävi helposti", "Hyvästi kauppareissut" ja "Joko odasit?". Kampanja palkittiin Suomen Effie-kilpailussa kauppa & kuluttaja -sarjan pronssilla ja Vuoden huiput -kilpailussa Hopeahuipulla. Osia siitä ylsi finaaliin myös Voitto-mainoselokuvakilpailussa ja Kaiku-radiomainoskilpailussa.

Vuoden 2022 lopulla Oda kertoi ottaneensa Suomen pääkaupunkiseudun ruokakaupan kotiinkuljetuksista vajaassa vuodessa noin neljänneksen osuuden ja suunnittelevansa toiminnan laajentamista Tampereelle ja Turkuun. Maailmanlaajuinen korkotason nopea nousu teki kuitenkin Suomen-toiminnasta Odan omistavien kansainvälisten pääomasijoitusyhtiöiden mukaan huonosti kannattavaa. Vantaalle rakennetun automaattivaraston toimintaa pyritään jatkamaan myymällä sen kapasiteettia ja palveluja muille ruokakaupan toimijoille. Oda jatkaa alkuperäisellä konseptilla toisella Norjan ulkopuolisella toiminta-alueellaan Berliinissä, joka on Suomen pääkaupunkiseutua väestömäärältään monin verroin suurempi.

Uutta Suomen-liiketoimintamallia rakentaakseen Oda sanoi kesäkuun 2023 lopulla irti 20 kuluttajamarkkinoinnin ja asiakaspalvelun toimihenkilöä ja lomautti kuljetus- ja logistiikkaväkensä enintään kolmeksi kuukaudeksi. Kesä-heinäkuun vaihteessa se myi loput varastonsa asiakkailleen 50 prosentin alennuksella.

Lähteet
-------

1. 1 2 3  Raeste, Juha-Pekka: Oda aikoo pian lopettaa ruoan verkkokauppansa Suomessa.  *Helsingin Sanomat*, 1.6.2023. Artikkelin verkkoversio. Viitattu 1.6.2023.
2. ↑  Rajamäki, Toni: Oda kasvattaa panoksiaan ruoan verkkokauppakilpailussa: aloittaa saman päivän kotiinkuljetukset *Markkinointiuutiset*.  27.4.2022. Viitattu 1.6.2023.
3. 1 2  Pietarinen, Harri: Ruoan verkkokauppa Oda vähentää 20 työntekijää ja lomauttaa loput.  *Helsingin Sanomat*, 27.6.2023. Artikkelin verkkoversio. Viitattu 27.6.2023.
4. ↑  Porisuhde tyhjensi Effie Finland -pöydän – "kuntamarkkinoinnilta on vaikea toivoa enempää" *Markkinointiuutiset*.  10.2.2023. Viitattu 1.6.2023.
5. ↑  Euroopan menestyksekkäin ruoan verkkokaupan lanseeraus *Grafia*. Viitattu 1.6.2023.
6. ↑  Perttunen, Mikko: Voitto-mainoselokuvakilpailun ehdokkaat on nimetty *Markkinointiuutiset*.  10.2.2023. Viitattu 1.6.2023.
7. ↑  Hurme, Satu: Radiomainoskilpailu Kaikun finalistit julki *Markkinointiuutiset*.  13.2.2023. Viitattu 1.6.2023.
8. ↑  Rajamäki, Toni: Ison osuuden Uudenmaan ruoan kotiinkuljetuksen markkinasta ottanut Oda jatkaa laajentumistaan Suomessa *Markkinointiuutiset*.  9.12.2022. Viitattu 1.6.2023.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: no:Oda (selskap)